કર્મ એટલે કામ, કર્તવ્ય, વિધિ-વિધાન, કર્મકાંડ, ફરજ. ગીતાએ બે નવા શબ્દો આપ્યા છે: અકર્મ અને વિકર્મ – જે તમને બીજે ક્યાંય જોવા નહિ મળે. ગીતાકારે અક્રિય તેમજ નૈષ્કર્મ્ય શબ્દો વાપર્યા છે. આ શબ્દો હિન્દુ વિચારમાં બહુ બેસે એવા નથી. બૌદ્ધો તેમજ જૈન વિચારમાં આ શબ્દો વધારે લાગુ પડે છે. ગીતાની દલીલ એવી છે કે કર્મ કર્યા સિવાય એક ક્ષણ પણ જીવી શકાતું નથી. શ્વાસ લઈએ, હાલીએ-ચાલીએ, વિચાર કરીએ, પ્રેમ કરીએ આ બધા કર્મ છે. ગીતાએ કહ્યું છે કે આ બધા જ કર્મો પ્રકૃતિના લીધે આપણે અવશ રીતે કરીએ છીએ. આજનું દાક્તરીશાસ્ત્ર વોલ્યંટરી તેમજ ઈંવોલ્યંટરી ફંક્શન એવા કર્મના બે પ્રકાર બતાવે છે. મારા શરીરમાં લોહી ફરે છે, ઈંસ્યુલિન તૈયાર થાય છે, શ્વાસમાંથી પ્રાણવાયુ છૂટો પડે છે. આ બધું મારી ઈચ્છાથી નથી થતું, અવશપણે થાય છે. એને ઈંવોલ્યંટરી ફંક્શન કહેવાય. ગીતાએ અવશની વાત કરી છે પણ આ કર્મોની વાત નથી કરી કારણ કે ગીતાકારને આ જ્ઞાનનો લાભ નથી મળ્યો.